Document ID: 32002R2305

Κανονισμός (ΕΚ) αριθ. 2305/2002 της Επιτροπής
της 20ής Δεκεμβρίου 2002
για την τροποποίηση του κανονισμού (ΕΚ) αριθ. 1162/95 περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 13 παράγραφος 11,
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, περί κοινής οργανώσεως της αγοράς στον τομέα του ρυζιού(3), όπως τροποποιήθηκε τελευταία από τον κανονισμό (ΕΚ) αριθ. 411/2002 της Επιτροπής(4), και ιδίως το άρθρο 9 παράγραφος 2 και το άρθρο 13 παράγραφος 15,
Εκτιμώντας τα ακόλουθα:
(1) Έχουν συναφθεί πρόσφατα διαπραγματεύσεις που στοχεύουν στην έγκριση εμπορικών συμφωνιών μεταξύ της Επιτροπής και της Βουλγαρίας, της Τσεχικής Δημοκρατίας, της Ρουμανίας, της Σλοβακίας και της Σλοβενίας, οι οποίες προβλέπουν ορισμένες παραχωρήσεις υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και την πλήρη ελευθέρωση των εμπορικών συναλλαγών για άλλα γεωργικά προϊόντα. Στον τομέα των σιτηρών, η κατάργηση των επιστροφών αποτελεί μια από τις προβλεπόμενες παραχωρήσεις. Αυτή η κατάργηση των επιστροφών αφορά τα περισσότερα από τα βασικά προϊόντα που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 1766/92, καθώς και ορισμένα μεταποιημένα προϊόντα.
(2) Ενόψει των εγκρίσεων των συμφωνιών αυτών και προκειμένου να διευκρινισθούν οι προϋποθέσεις εξαγωγής στην αρχή του έτους 2003 για όλους τους εμπορευομένους του τομέα των σιτηρών, κυρίως λαμβάνοντας υπόψη τη διάρκεια ισχύος των πιστοποιητικών εξαγωγής, πρέπει να καταργηθούν οι επιστροφές από την 1η Ιανουαρίου 2003.
(3) Οι αρχές της Βουλγαρίας, της Ρουμανίας, της Τσεχίας, της Σλοβακίας και της Σλοβενίας δεσμεύτηκαν να διασφαλίζουν ότι μόνον οι αποστολές κοινοτικών προϊόντων που καλύπτονται από τις εν λόγω εμπορικές συμφωνίες, οι οποίες δεν έχουν τύχει επιστροφών, θα γίνονται δεκτές προς εισαγωγή στις χώρες αυτές. Για το σκοπό αυτό, πρέπει οι διατάξεις που προβλέπονται στο άρθρο 7α του κανονισμού (ΕΚ) αριθ. 1162/95 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1322/2002(6), που αφορούν τις εξαγωγές προς την Εσθονία, την Ουγγαρία, τη Λετονία, τη Λιθουανία και την Πολωνία να εφαρμοστούν και για τις εξαγωγές προς τη Βουλγαρία, την Τσεχική Δημοκρατία, τη Ρουμανία, τη Σλοβακία και τη Σλοβενία.
(4) Πρέπει συνεπώς να τροποποιηθεί ο κανονισμός (ΕΚ) αριθ. 1162/95.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IV του κανονισμού (ΕΚ) αριθ. 1162/95 αντικαθίσταται από το κείμενο που εμφαίνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 2002.

Labels: 3
17